b'\n_START_ARTICLE_\nIndividualioji psichologija\n_START_PARAGRAPH_\nIndividualioji psichologija\xc2\xa0\xe2\x80\x93 viena i\xc5\xa1 psichodinamin\xc4\x97s psichologijos kryp\xc4\x8di\xc5\xb3. Jos pradininkas yra Alfred Adler._NEWLINE_Individualioji psichologija remiasi prielaida, kad \xc5\xbemogaus asmenyb\xc4\x97s strukt\xc5\xabros (individualyb\xc4\x97s) pagrindai, tam tikra gyvensena susiformuoja ankstyvojoje vaikyst\xc4\x97je (iki 5 met\xc5\xb3 am\xc5\xbeiaus) ir lemia vis\xc4\x85 v\xc4\x97lesn\xc4\x99 jo psichin\xc4\x99 raid\xc4\x85. D\xc4\x97l savo fizinio ir psichinio nebrandumo vaikas i\xc5\xa1gyvena menkaverti\xc5\xa1kumo jausm\xc4\x85; nor\xc4\x97damas \xc5\xa1\xc4\xaf jausm\xc4\x85 \xc4\xafveikti ir \xc4\xaftvirtinti save kaip asmenyb\xc4\x99, individas pradeda kelti sau tikslus. Jeigu tikslai real\xc5\xabs\xc2\xa0\xe2\x80\x93 asmenyb\xc4\x97 vystosi normaliai, jeigu fiktyv\xc5\xabs\xc2\xa0\xe2\x80\x93 tampa neuroti\xc5\xa1ka ir asociali.\n_START_SECTION_\nIndividualioji psichologija\n_START_PARAGRAPH_\nAdlerio asmenyb\xc4\x97s teorija yra teleologin\xc4\x97 (\xe2\x80\x9epsichinis gyvenimas yra determinuotas t\xc5\xb3 tiksl\xc5\xb3, kuri\xc5\xb3 siekia \xc5\xbemogus\xe2\x80\x9c). Teigiama, kad kiekvieno \xc5\xbemogaus unikalum\xc4\x85 nulemia socialinis kontekstas. Asmenyb\xc4\x97s raidai lemiam\xc4\x85 reik\xc5\xa1m\xc4\x99 turi socialin\xc4\x97 \xc4\xaftampa, patirta vaikyst\xc4\x97je. Asmenyb\xc4\x97 formuojasi iki 5 met\xc5\xb3, o v\xc4\x97liau tik tobulinama. \xc5\xbdmogus turi \xc4\xafgimt\xc4\x85 sugeb\xc4\x97jim\xc4\x85 u\xc5\xbemegzti kontakt\xc4\x85. \xc5\xbdmogaus tikslas\xc2\xa0\xe2\x80\x93 patenkinti \xc5\xa1\xc4\xaf \xc4\xafgimt\xc4\x85 bendrumo jausmo poreik\xc4\xaf. Problem\xc5\xb3 \xc4\xafveikai reikia i\xc5\xa1mokti bendradarbiauti su kitais. Kiekvienas \xc5\xbemogus yra k\xc5\xabrybingas, n\xc4\x97ra grie\xc5\xbetai priklausomas nuo aplinkos, gali kurti savo paties gyvenim\xc4\x85.\n_START_SECTION_\nPrana\xc5\xa1umo siekimas\n_START_PARAGRAPH_\nMokslininkas teigia, kad prana\xc5\xa1umo siekimas arba galios tro\xc5\xa1kimas yra pagrindinis \xc5\xbemogaus veiklos motyvas. Jis \xc4\xafgimtas, bet \xc5\xbemon\xc4\x97ms pasirei\xc5\xa1kia nevienodai, nes kiekvienas \xc5\xbemogus savo silpnum\xc4\x85 i\xc5\xa1gyvena \xc4\xafvairiai ir tai atsiliepia \xc5\xbemogaus individualybei. Prana\xc5\xa1umo siekimas\xc2\xa0\xe2\x80\x93 noras pasiekti gyvenimo ideal\xc4\x85, siekimas sud\xc4\x97tingumo, intensyvesnio energijos panaudojimo, t. y. pastangos vis\xc4\x85 laik\xc4\x85 ko nors siekti. Anot Adlerio, prana\xc5\xa1umo siekimas yra dvejopo pob\xc5\xabd\xc5\xbeio: ne tik sav\xc4\x99s, bet ir visuomen\xc4\x97s, kuriai \xc5\xbemogus priklauso, tobulinimas.\n_START_SECTION_\nMenkaverti\xc5\xa1kumas\n_START_PARAGRAPH_\nPagal Alfred\xc4\x85 Adler\xc4\xaf kiekvienas turi \xc4\xafgimt\xc4\x85 menkaverti\xc5\xa1kumo jausm\xc4\x85 (negalime u\xc5\xbeaugti ir gyventi vieni, be kit\xc5\xb3 pagalbos). Menkaverti\xc5\xa1kumo jausmas \xc5\xbemogaus egzistavimui yra pageidautinas, nes savo silpnum\xc4\x85 galima kompensuoti. Kompensacija A. Adleris vadina menkaverti\xc5\xa1kumo jausmo \xc4\xafveikimo proces\xc4\x85, kuris tampa negatyviu tik tuomet, kai perauga \xc4\xaf menkaverti\xc5\xa1kumo kompleks\xc4\x85._NEWLINE_Menkaverti\xc5\xa1kumo kompleksas yra nekonstruktyvus menkaverti\xc5\xa1kumo/silpnumo kompensavimas: asmenyb\xc4\x97s pasyvumas, baik\xc5\xa1tumas, atsakomyb\xc4\x97s vengimas, savo galimybi\xc5\xb3 nei\xc5\xa1naudojimas.\n_START_SECTION_\nGyvenimo stilius\n_START_PARAGRAPH_\nGyvenimo stili\xc5\xb3 sudaro pagrindin\xc4\x97 savivoka, gyvenimo tikslas, pasaul\xc4\x97vaizdis ir elgesio modeliai \xc4\xafvairiose situacijose. Gyvenimo stilius susiformuoja per pirmuosius penkerius-\xc5\xa1e\xc5\xa1erius metus, i\xc5\xa1lieka santykinai pastovus vis\xc4\x85 \xc5\xbemogaus gyvenim\xc4\x85.'